ExCeL London

Eksel centar (engleski: ExCeL London (Exhibition Centre London)) predstavlja izložbeni i kongresni kompleks u Londonu (Ujedinjeno Kraljevstvo). Obuhvata površinu od 100.000 m² na severnom keju pristaništa Rojal Viktorija u londonskoj gradskoj opštini Njuem. U centru se održavaju brojne izložbene, kongresne, muzičke, sportske i verske manifestacije. Projekat i građevinske radove na centru izvodila je kompanija Sir Robert McAlpine Ltd a završetak radova i svečano otvaranje kompleksa desili su se u novembru 2000. godine. U maju 2010. završeni su radovi na proširenju objekta dogradnjom novih kongresnih dvorana i banket sala. Vlasništvo nad objektom je u maju 2008. godine preuzela kompanija Abu Dhabi National Exhibitions Company iz Ujedinjenih Arapskih Emirata. Građevinu čine dve paralelne pravougaone celine prosečne površine 44.546 m² između kojih se nalazi centralni hol sa brojnim uslužnim radnjama i info punktovima. U okviru objekta posluje 6 hotela, 30 kafića i restorana, a parking prostor ima mesta za 3.700 vozila. U aprilu 2009. Eksel centar je bio domaćin samita G20 industrijski razvijenih zemalja. Tokom Letnjih olimpijskih igara 2012. u Londonu Eksel centar je služio i kao olimpijsko borilište. U tu svrhu cela građevina je podeljena na 4 velike dvorane kapaciteta između 6.000 i 10.000 sedećih mesta za takmičenja u boksu, mačevanju, rvanju, džudou, tekvondou, stonom tenisu i dizanju tegova. Povezano Letnje olimpijske igre 2012. Sportski objekti na Letnjim olimpijskim igrama 2012. Reference Vanjske veze Službena veb prezentacija Eksel centra Profil na sajtu O.O. LOI 2012. Lokacija centra na guglovim mapama